作者:李商隱
標題:和鄭愚贈汝陽王孫家箏妓二十韻
內容:冰霧怨何窮，秦絲嬌未已。寒空煙霞高，白日一萬裡。碧嶂愁不行，濃翠遙相倚。茜袖捧瓊姿，皎日丹霞起。孤猿耿幽寂，西風吹白芷。回首蒼梧深，女蘿閉山鬼。荒郊白鱗斷，別浦晴霞委。長彴壓河心，白道連地尾。秦人昔富家，綠窗聞妙旨。鴻驚雁背飛，象床殊故里。因令五十絲，中道分宮徵。鬥粟配新聲，娣侄徒纖指。風流大堤上，悵望白門裡。蠹粉實雌弦，燈光冷如水。羌管促蠻柱，從醉吳宮耳。滿內不掃眉，君王對西子。初花慘朝露，冷臂淒愁髓。一曲送連錢，遠別長於死。玉砌銜紅蘭，妝窗結碧綺。九門十二關，清晨禁桃李。